
Vă înaintăm, alăturat, raportul asupra Proiectului de lege pentru aprobarea Ordonanței de Urgență a Guvernului nr. 30/2021 privind unele măsuri fiscale, trimis cu adresa nr. PLx.208/2021, din 19 mai 2021.
În raport cu obiectul și conținutul său, proiectul de Lege face parte din categoria legilor ordinare.


VICEPREŞEDINTE,

Sebastian – Ioan BURDUJA

RAPORT

asupra proiectului de Lege pentru aprobarea Ordonanței de urgență a Guvernului nr. 30/2021 privind unele măsuri fiscale

În conformitate cu prevederile art. 95 și art. 117 alin. (3) din Regulamentul Camerei Deputaților, republicat, Comisia pentru buget, finanțe și bănci a fost sesizată, spre dezbatere în fond, în procedură de urgență, cu proiectul de Lege pentru aprobarea Ordonanței de Urgență a Guvernului nr. 30/2021 privind unele măsuri fiscale.
Conform prevederilor art.75 din Constituția României, republicată, și ale art.92 alin. (9)  din Regulamentul Camerei Deputaților, republicat, Camera Deputaților este Cameră decizională.
Senatul, în calitate de primă Cameră sesizată, a adoptat proiectul de Lege în ședința din 17 mai 2021.
La dezbaterea proiectului de Lege s-au avut în vedere avizele favorabile ale Consiliului Legislativ și  Consiliului Economic şi Social, precum și avizele favorabile transmise de Comisia pentru învățământ, Comisia pentru drepturile omului, culte și problemele minorităților naționale, Comisia pentru muncă și protecție socială, Comisia pentru egalitatea de șanse pentru femei și bărbați și de Comisia pentru politică economică, reformă și privatizare.  
Prin proiectul de act normativ se instituie procedura de aplicare a prevederilor referitoare la scăderea din impozitul pe salarii reținut de contribuabil pentru angajați, din taxa pe valoarea adăugată datorată sau din accizele datorate, a sumelor reprezentând cheltuieli cu educația timpurie ce depășesc impozitul pe profit datorat, prevederi ce au fost în vigoare până la 1 aprilie 2021.  Termenul de declarare a impozitului pe profit aferent perioadei ianuarie - martie 2021 este 25 aprilie 2021. 
Ordonanța de Urgență a fost adoptată de Guvernul României pe data de 21 aprilie 2021. 
În conformitate cu prevederile art. 62 din Regulamentul Camerei Deputaților, republicat, membrii Comisiei au examinat proiectul de lege menționat mai sus, în ședința cu prezenţă fizică şi online din data de 13 octombrie 2021.
	La lucrările Comisiei pentru buget, finanțe şi bănci deputații şi-au înregistrat prezența conform listei de prezență.
La dezbaterea proiectului de Lege a participat, în calitate de invitat, domnul  Lucian Ovidiu Heiuş, secretar de stat în Ministerul Finanţelor.
În urma examinării proiectului de Lege, a avizelor primite şi a opiniilor exprimate, deputații, au hotărât cu majoritate de voturi, să propună plenului Camerei Deputaților un raport de adoptare a proiectului de Lege pentru aprobarea Ordonanței de Urgență nr.30/2021 privind unele măsuri fiscale, în forma adoptată de Senat.
În raport cu obiectul și conținutul său, proiectul de Lege face parte din categoria legilor ordinare.




	VICEPREŞEDINTE,

Sebastian – Ioan BURDUJA

	SECRETAR,

Iulius Marian FIRCZAK









Șef serviciu,
Giorgiana Ene

Consilier parlamentar,
Valentina Rotaru

